Predkladacia správa 
	          
	Materiál sa na rokovanie vlády Slovenskej republiky predkladá z iniciatívy Ministerstva zahraničných vecí Slovenskej republiky (ďalej len „ministerstvo zahraničných vecí“).
Z Plánu legislatívnych úloh vlády Slovenskej republiky na rok 2008, schváleného uznesením vlády Slovenskej republiky č. 6 z 9. januára 2008, vyplynula pre ministra zahraničných vecí úloha č. 3 - predložiť na rokovanie vlády Slovenskej republiky v mesiaci apríl 2008 návrh zákona o zahraničnej službe. 
Ministerstvo zahraničných vecí začiatkom roka 2008 predložilo Ministerstvu práce, sociálnych vecí a rodiny Slovenskej republiky (ďalej len „ministerstvo práce a sociálnych vecí“) Obsahové zameranie návrhu zákona o zahraničnej službe s  tým, že „v otázkach štátnozamestnaneckých vzťahov  v novom zákone o štátnej službe a v zákone o výkone práce vo verejnom záujme je nevyhnutné koncepčne vychádzať z platnej právnej úpravy“, a to  s ohľadom na meškajúce práce na spomínaných zákonoch.  Následne bolo precizované, ktoré ustanovenia budú predmetom zákona o zahraničnej službe, a teda nemali byť už predmetom nového zákona o štátnej službe. Ministerstvo práce a sociálnych vecí v tomto zmysle začalo pripravovať paragrafované znenie zákona o štátnej službe.
 Koordinovaná príprava návrhu zákona o zahraničnej službe spoločne s pripravovaným návrhom zákona o štátnej službe prebiehala od začiatku roku 2008. Dočasné pozastavenie prípravy návrhu zákona o zahraničnej službe vyplynulo zo skutočnosti, že sa opakovane riešila a ustaľovala problematika koncepčného charakteru, týkajúca sa rozsahu navrhovanej právnej úpravy zákona o zahraničnej  službe. 
Ministerstvo zahraničných vecí v apríli 2008 požiadalo ministerstvo práce a sociálnych vecí, aby naspäť  zapracovalo do návrhu nového zákona o štátnej službe aj špecifiká týkajúce sa postavenia štátneho zamestnanca vyslaného do cudziny i osobitostí pri prijímaní  do štátnozamestnaneckého pomeru na ministerstve zahraničných vecí. Ministerstvo práce a sociálnych vecí rovnako na žiadosť ministerstva zahraničných vecí  postupovalo aj v prípade návrhu novelizácie ďalších všeobecných zákonov súvisiacich so zákonom o zahraničnej službe,  a to zákona o výkone práce vo verejnom záujme  a zákona o cestovných náhradách, z ktorých jednotlivé časti  mali byť tiež predmetom úpravy pripravovaného zákona o zahraničnej službe. Tieto zákony boli schválené Národnou  radou Slovenskej republiky  a nadobúdajú účinnosť 1. januára 2009.
Návrh zákona o štátnej službe bol  31. októbra  2008 doručený na Úrad vlády Slovenskej republiky a odovzdaný  na rokovanie vlády Slovenskej republiky. Legislatívna rady vlády Slovenskej republiky ho prerokovala  2. decembra 2008 a odporučila  na rokovanie vlády Slovenskej republiky.
Ministerstvo zahraničných vecí Slovenskej republiky vypracovaný a koncepčne ustálený návrh zákona o zahraničnej službe ešte upraví podľa existujúceho návrhu zákona o štátnej službe, schváleného zákona o výkone práce vo verejnom záujme a zákona o cestovných náhradách. Na rokovanie vlády Slovenskej republiky ho navrhuje predložiť       v mesiaci apríl 2009 v rámci schváleného Plánu legislatívnych úloh vlády Slovenskej republiky na rok 2009.
Z uvedených dôvodov Ministerstvo zahraničných vecí navrhuje zrušiť úlohu č. 3 v mesiaci apríl z Plánu legislatívnych úloh vlády Slovenskej republiky na rok 2008, ktorej termín plnenia bol zmenený do konca septembra 2008 a následne do konca decembra 2008. 
Materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie. 
	Materiál bol predložený do medzirezortného pripomienkového konania. Zásadný rozpor s ministerstvom práce a  sociálnych vecí bol odstránený. Materiál sa na rokovanie vlády Slovenskej republiky predkladá bez rozporov.